Դրենթեի թանգարան

**Դրենթեի թանգարան** (), արվեստի և պատմության թանգարան Նիդերլանդների Դրենթե մարզի Ասսեն քաղաքում։ Բացվել է 1854 թվականին, ունի նախապատմական արտեֆակտների, կիրառական արվեստի և կերպարվեստի հավաքածու, ինչպես նաև կազմակերպում է ժամանակավոր ցուցահանդեսներ։ 2023 թվականին ունեցել է 179․345 այցելու։

## Պատմություն
Թանգարանը հիմնադրել է Դրենթեի թագավորական կոմիսարը 1854 թվականի նոյեմբերի 28-ին՝ որպես *Դրենթեի հնությունների նահանգային թանգարան*։ 

2007 թվականի նոյեմբերի 6-ին թանգարանը հայտարարել է, որ ճարտարապետ Էրիկ վան Էգերատն ընտրվել է թանգարանի նոր ընդլայնման նախագծման համար։ Ընդհանուր արժեքը գնահատվել է տասնութ միլիոն եվրո։ Թանգարանը փակ է եղել 2010 թվականի ամռանից մինչև 2011 թվականի ամառը։ 2010 թվականի սկզբին ավարտվել է մոտ 90,000 առարկաների և արվեստի գործերի համար նախատեսված նոր ժամանակակից պահեստի կառուցումը։ Նոր թևը պաշտոնապես բացվել է 2011 թվականի նոյեմբերին։ 

Թանգարանը Բուդդայի արձանի համակարգչային տոմոգրաֆիա և էնդոսկոպիա է անցկացրել, որը փաստել է մումիայի առկայությունը, որը նույնականացվել է որպես չինական բժշկական դպրոցի բուդդիստ վարպետ Լյուքուանի վանական։ Արձանը, ըստ հաղորդումների, թվագրվում է 11-րդ կամ 12-րդ դարերով։ Մումիան ցուցադրվել է Հունգարիայի բնական պատմության թանգարանում մինչև 2015 թվականի մայիսը։

### 2025 թվականի կողոպուտ
[աջից|մինի|278x278փքս|[Կոցոֆենեշտի սաղավարտ|Կոցոֆենեշտի սաղավարտը, գողացված արտեֆակտներից մեկը]]
2025 թվականի հունվարի 25-ին թանգարանում տեղի է ունեցել կողոպուտ, որի ժամանակ գողերը թանգարանից գողացել են ոսկե իրեր։ Գողերը թանգարան են ներխուժել պայթուցիկներով։ Գողացված իրերի թվում են եղել մ.թ.ա. 5-րդ դարի Կոցոֆենեշտի սաղավարտը և դակյան ապարանջանները։ Ոստիկանությունը տեղեկացվել է նույն օրը՝ տեղական ժամանակով ժամը 3:45-ին տեղի ունեցած պայթյունի մասին հաղորդագրություններից հետո։ Գողության պահին թանգարանում պահակ չի եղել։

## Հավաքածու
Թանգարանն ունի Դրենթե նահանգի նախապատմական արտեֆակտների մեծ մշտական հավաքածու։ Այն ներառում է ճահճային մարմինների ցուցանմուշներ, ինչպիսիք են՝ Իդե աղջիկը,  Վիրդինգեի տղամարդիկ, Էքսլյորմոնդի մարդը և Էմմեր-Էրշայդենվենի մարդը։ Կան Ֆանելբիքեր մշակույթի գտածոներ, և հավաքածուն ներառում է նաև աշխարհի ամենահին վերականգնված կանոեն՝ Պեսեի կանոեն, որը թվագրվում է մ.թ.ա. 8200-7600 թվականներին։

Կից շենքում կան տարբեր ժամանակաշրջանների Դրենթեի հարուստ ընտանիքների կենսակերպը ցուցադրող սենյակներ: Այս շենքում նաև պահվում են Օրանյան հարստության խեցեղեն, որը հայտնի է որպես Բոնտեկոեի հավաքածու: Այգում կանգնած է Բարթյե Բարտելսի արձանը, որը Աննա դե Վրիսի գրքերի գլխավոր հերոսն է և Դրենթեի նահանգի խորհրդանիշը:

Թանգարանն ունի ֆիգուրատիվ արվեստի մշտական հավաքածու՝ հատուկ ուշադրություն դարձնելով Հյուսիսային Եվրոպայի ռեալիզմին և հոլանդացի աբստրակտ ֆիգուրատիվ նկարիչների չորրորդ սերնդի ներկայացուցիչներին, ինչպիսին է Մաթեյս Ռյոլինգը։ Կա նաև 1885-1935 թվականների արվեստի և կիրառական արվեստի հավաքածու՝ Վինսենթ վան Գոգի, Յան Տուրոպի և Յան Սլույտերսի աշխատանքներով։

## Վարչակազմ
Թանգարանի տնօրեն Հարի Թուպանն է։ Նա սկսել է աշխատել 2017 թվականին, փոխարինելով Աննաբել Բիրնիին, ով զբաղեցրել է այդ պաշտոնը 2012 թվականից։ 2013 թվականին թանգարանն ունեցել է 227,000, իսկ 2023 թվականին՝ 179,345 այցելու։ Նույն թվականին 81 աշխատակից զբաղեցրել է մոտ 57 լրիվ դրույքով աշխատատեղ։

## Ծանոթագրություններ

Կատեգորիա:1854 հիմնադրումներ Եվրոպայում
Կատեգորիա:1854 հիմնադրված թանգարաններ
Կատեգորիա:1885 կառուցումն ավարտված շենքեր և կառույցներ
Կատեգորիա:Հնագիտական թանգարաններ
Կատեգորիա:Նիդերլանդների թանգարաններ